b'\n_START_ARTICLE_\nU.S. Sassuolo Calcio\n_START_SECTION_\nHistorie\n_START_PARAGRAPH_\nU.S. Sassuolo Calcio blev grundlagt i 1920. Farverne p\xc3\xa5 tr\xc3\xb8jerne var fra starten gul og gr\xc3\xb8n, mod nutidens gr\xc3\xb8nne og sorte kamptr\xc3\xb8jer. I de f\xc3\xb8rste \xc3\xa5r deltog klubben ikke i de nationale ligaer, men spillede udelukkende sm\xc3\xa5 turneringer mod klubber fra n\xc3\xa6romr\xc3\xa5det.\n_START_SECTION_\nLiga\n_START_PARAGRAPH_\nI 2006 rykkede klubben for f\xc3\xb8rste gang op i Serie C1, landets tredjebedste r\xc3\xa6kke. I 2007 tabte man finalen om oprykning til Serie B, og efter at Massimiliano Allegri overtog tr\xc3\xa6nergerningen i Sassuolo, vandt man \xc3\xa5ret efter r\xc3\xa6kken, og rykkede for f\xc3\xb8rste gang i klubbens historie op i Serie B._NEWLINE_Den f\xc3\xb8rste s\xc3\xa6son i den n\xc3\xa6stbedste r\xc3\xa6kke endte med en 7. plads. I s\xc3\xa6sonen 2009-10 endte klubben p\xc3\xa5 en 4. plads, og sikrede sig en plads i play-off om oprykning til Serie A. Det endte med et samlet nederlag i semifinalen. \xc3\x85ret efter blev det kun til en 16. plads i r\xc3\xa6kken. I 2011-12 blev man nummer tre i ligaen, men tabte igen i play-off semifinalen. Op til s\xc3\xa6sonen 2012-13 fik klubben Eusebio Di Francesco som ny tr\xc3\xa6ner. Da s\xc3\xa6sonen var slut var U.S. Sassuolo Calcio nummer 1, og rykkede for f\xc3\xb8rste gang i klubbens historie op i landets bedste r\xc3\xa6kke, Serie A.\n_START_SECTION_\nHjemmebane\n_START_PARAGRAPH_\nKlubbens oprindelige hjemmebane er Stadio Enzo Ricci i Sassuolo. Stadionet blev bygget i 1972 og kan rumme 4.008 tilskuere. Da klubben i 2008 rykkede op i landets anden bedste r\xc3\xa6kke, Serie B, flyttede man til Stadio Alberto Braglia i nabobyen Modena. Dette skete p\xc3\xa5 grund af reglerne for kapacitet for stadion i Serie B, da Alberto Braglia har plads til over 21.000 tilskuere. _NEWLINE_Da klubben i sommeren 2013 rykkede op i Serie A, skiftede man hjemmebanen til MAPEI Stadium \xe2\x80\x93 Citt\xc3\xa0 del Tricolore i Reggio Emilia, med plads til 23.717 tilskuere.'